
Dizertačná práca architektky Magdaleny Havlovej je uceleným a systematickým súborom poznatkov o špecifickom type obytných budov. Takéto v zásade bezobsažné konštatovanie však nepopisuje kontext, zámer a nuansy, ktoré akademickú typologickú štúdiu posúvajú do roviny publikácie, ktorá má aj osobný a spoločenský rozmer. 

V jadre je táto práca historickou analýzou obecného a družstevného bývania ako nie výlučne ekonomicko-sociálneho modelu výstavby obytných budov, či súborov. Na túto kategóriu sa pozerá ako na architektonický typ, ktorý historicky (19. - 21.) storočie adresoval nedostatok možností bývania pre okrajovejšie, ale početné skupiny obyvateľstva. Špecifikom je osobná skúsenosť autorky z pobytu a praktizovania architektúry vo Švajčiarsku, konkrétne v Zürichu, kde je takáto forma bývania bežná a je možné pozorovať jej pozitívny vplyv na kvalitu bývania, jeho dostupnosť a kohéziu spoločenstva. Historickým predmetom skúmania je však najmä Praha a územie Českej republiky. 

Štruktúra práce umiestňuje jednotlivé zložky do tematicko-formálnych okruhov - Eseje, Obrazy a Synopsia. Prvá, obsahovo najrobustnejšia zložka, je v zásade analýzou vývoja dostupného bývania. Tiež sa však vzďaľuje od historického náhľadu, jednotlivé kapitoly sú tematické a chronológia nie je určujúcou osnovou. Obsahovo sa tiež jednotlivé kapitoly venujú rôznym a to pomerne nezávislým aspektom (družstevníctvo ako koncept, dispozície, mestský dom ako typ…).  Kniha ako taká je nadradeným objektom. Jej komponenty sú modulárne a do istej miery autonómne. Celok sa tak v kompozícii trochu vytráca, avšak to nutne nevnímam ako negatívum, skôr ako pomenovanie charakteru kniha. Jednotlivé kapitoly a pasáže sú obsažné, výpovedné a dostatočne ilustrované. Text je zrozumiteľný a vecný.

Druhou zložkou sú “Obrazy”, ktoré vnímam ako niečo na pomedzí “case studies” a fotodokumentácie. Ich prítomnosť je dôležitá v ilustrácii architektúry a práca sa tak nemusí spoliehať iba na nedostatočne výpovedné historické fotografie. Taktiež umožňuje autorke zachytávať tie momenty a priestory, ktoré sú z hľadiska jej témy podstatné. 

Pôvodne zamýšľaný návrh optimálneho súčasného projektu dostupného bývania autorka priznáva, že nahradila Synopsiou, akýmsi metodickým manuálom navrhovania takéhoto bývania. Rozumiem, že vytvorenie jedného návrhu by bolo obmedzujúce, avšak som toho názoru, že je možné architektonickými prostriedkami abstrahovať princípy v typy. Koniec koncov, tak pomenúva typológiu Aldo Rossi, ktorého práca Architektúra mesta pre mňa ponúka viacero paralel. V prvom rade, Rossi svoju knihu započal ako prísne vedeckú štúdiu typológie, avšak vo výsledku je veľmi osobnou, až nepreniknuteľne subjektívnou výpoveďou o vzťahu kolektívu, osoby a mesta. Dizertačná práca je tiež priznane osobná, vo východiskách, aj cieľoch, ktoré majú spoločenský rozmer. Tak ako u Rossiho, aj tu sa prísne vedecká štruktúra rozpadá do subjektívnych rovín (dokument fotografie, výber tém esejí…). Typologická analýza však z môjho pohľadu mohla zájsť ďalej, z výskumu a dokumentu do autorskej architektonickej abstrakcie. Typ je pre Rossiho prienikom – tým, čo majú rôzne individuálne stavby spoločné a to je možné vyňať komparatívnou analýzou daných “case studies”, či iných referencií. Príkladov autorka uvádza dostatočné množstvo.

Tým, že práca má otvorenú formu, poskytuje aj pomerne dostatok priestoru pre uvažovanie nie iba o tom, čo obsahuje, ale aj to, čo by ešte obsahovať mohla. Tomuto sa chcem zámerne vyhnúť, avšak niektoré aspekty považujem za nevyužité príležitosti. V prvom rade ide o prihliadanie na iné programové zložky ako na byty. V mnohých prípadoch sú uvádzané súbory viac než iba primárnym zhlukom bytov, ale komplexnými organizmami zabezpečujúcimi kvalitný život, nie iba bývanie. Tento aspekt je naznačený v esejách o krajine, vnútroblokoch a záhradných mestách. Toto prihliadanie na bývanie je viditeľné v kapitole “Obrazy”, kde sú prekreslené iba pôdorysy typických podlaží. Osobne by ma zaujímali skôr priestorové vzťahy a ich abstrakcia, napríklad v diagramoch, či prostredníctvom iných architektonických deskriptívnych metód. Vrstvy kolektivity, vzťah rôznych programov a priestorov, ktoré sú špecifické pre danú typológiu v kontexte dobovej priestorovej produkcie, či v kontexte priestorovom. Vzťah k priestorovému, či typologicky dobovému kontextu je z môjho pohľadu nie dostatočný, uvedené projekty sú z neho de facto vyňaté. Komparatívny prístup by azda lepšie vystihla špecifiká. 

Ak by som mal zhrnúť kvality práce, sú nimi ucelenosť, dôslednosť, prítomnosť názoru a literárna priamočiarosť. Práca ako taká je knihou ako objektom. Téma je z pohľadu dnešnej doby nesmierne spoločensky relevantná a je pre to výborné, že práca vznikla. Čítať ju je informatívne hodnotné a určite sa k nej budem navracať pre jej obsahovú robustnosť, ale aj veľmi dobrú úroveň spracovania. Uvedené negatíva vnímam tak skôr ako námet na možné rozpracovanie. Jediným zásadným otáznikom je z môjho pohľadu ostýchavosť v použití architektonických, nie iba dokumentačných a syntetických metód. Tými nie sú iba návrh ako projekt, ale kresba ako abstrakcia, ilustrácia princípov a tém, ktoré sú vyjadrené iba textovo. Obrazový materiál je výhradne dokumentačný, bez uvedenej nadstavby. Metodicky je práca dôsledná a extenzívna, v používaní aj uvádzaní referencií, historických príkladov, aj v dokumentácii jednotlivých stavieb, či súborov. Navrhujem známku A. 

